無心頌
作者：張伯端
朝代：宋

paragraphs: 堪笑我心，如頑如鄙。
兀兀騰騰，任物安委。
不解修行，亦不造罪。
不曾利人，亦不私己。
不持戒律，不徇忌諱。
不知禮樂，不行仁義。
人間所能，百無一會。
饑來吃飯，渴來飲水。
困則打睡，覺則行履。
熱則單衣，寒則蓋被。
無思無量，何憂何喜。
不悔不謀，無念無意。
凡生榮辱，逆旅而已。
林木棲鳥，亦可爲比。
來且不禁，去亦不止。
不避不來，無讚無毀。
不厭醜惡，不羨善美。
不趣靜室，不遠鬧市。
不說人非，不誇己是。
不厚尊崇，不薄賤稚。
親愛冤仇，大小內外。
哀樂得喪，欽侮險易。
心無兩睹，坦然一揆。
不爲福先，不爲禍始。
感而後應，迫而後起。
不畏鋒刀，焉怕虎兕。
隨物稱呼，豈拘名字。
眼不就色，聲不來耳。
凡所有相，皆屬妄僞。
男女形聲，悉非定體。
體相無心，不染不礙。
自在逍遥，物莫能累。
妙覺光圓，映徹表裏。
包裹六極，無有遐邇。
光兮非光，如月在水。
取捨既難，復何比擬。
了茲妙用，迥然超彼。
或問所宗，此而已矣。